Document ID: 31982D0872

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Δεκεμβρίου 1982
για την έγκριση ενός προγράμματος σχετικά με τις δομές της εμπορίας ανθέων και διακοσμητικών φυτών του Land του Αμβούργου σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γερμανική γλώσσα είναι το μόνο αυθεντικό)
(82/872/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), και ιδίως το άρθρο 5,
Εκτιμώντας:
ότι, στις 25 Νοεμβρίου 1981, η κυβέρνηση της Ομοσπονδιακής Δημοκρατίας της Γερμανίας κοινοποίησε το πρόγραμμα σχετικά με τις δομές της εμπορίας ανθέων και διακοσμητικών φυτών του Land του Αμβούργου και πρόσθεσε την 1η Ιουνίου 1982 συμπληρωματικά στοιχεία·
ότι το πρόγραμμα αφορά την κατασκευή μιας μεγάλης αίθουσας χονδρικής πωλήσεως ανθέων στην αγορά οπωροκηπευτικών του Αμβούργου·
ότι η εμπορία διακοσμητικών φυτών στο βόρειο μέρος της Γερμανίας (Αμβούργο, Schleswig-Holstein, Regierungsbezirk του Lueneburg στην Κάτω Σαξονία) συγκεντρώνεται στην αγορά χονδρικής πώλησης ανθέων του Αμβούργου·
ότι, επομένως, η εφαρμογή του σχεδίου κατασκευής μιας μεγάλης αίθουσας χονδρικής πώλησης ανθέων, που προβλέπεται στο πρόγραμμα, επηρεάζει, όσον αφορά τη δομή της αγοράς, ένα τμήμα παραγωγής στην Ομοσπονδιακή Δημοκρατία της Γερμανίας και ορισμένους παραγωγούς, και η επιρροή αυτή ξεπερνά κατά πολύ τις συνέπειες που θα είχε κανονικά ένα μόνο σχέδιο σύμφωνο προς τον κανονισμό (ΕΟΚ) αριθ. 355/77·
ότι αυτές οι συνέπειες αφορούν την αναδιοργάνωση της εμπορίας διακοσμητικών φυτών στις εν λόγω περιοχές καί, ως εκ τούτου, τη συνεχή βελτίωση των συνθηκών εμπορίας που προσφέρονται στους ενδιαφερόμενους παραγωγούς·
ότι, επομένως, το προαναφερθέν πρόγραμμα μπορεί να θεωρηθεί ως πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι το πρόγραμμα μπορεί να εγκριθεί μόνο με την επιφύλαξη της πολιτικής που θα ακολουθήσει η Κοινότητα αφού ληφθούν τα μέτρα που προβλέπονται στον κανονισμό (ΕΟΚ) αριθ. 355/77 όσον αφορά τους τομείς της μεταποιήσεως και της εμπορίας γεωργικών προϊόντων·
ότι το πρόγραμμα περιέχει αρκετά στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77 και που αποδεικνύουν ότι μπορούν να επιτευχθούν οι στόχοι που απαριθμούνται στο άρθρο 1 του παρόντος κανονισμού όσον αφορά τους προαναφερθέντες τομείς·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγρμμα σχετικά με τις δομές της εμπορίας ανθέων και διακοσμητικών φυτών του Land του Αμβούργου, που κοινοποιήθηκε από την κυβέρνηση της Ομοσπονδιακής Δημοκρατίας της Γερμανίας στις 25 Νοεμβρίου 1981 σύμφωνα με τον κανονισμό (ΕΟΚ) αριθ. 355/77 και συμπληρώθηκε την 1η Ιουνίου 1982.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Έγινε στις Βρυξέλλες, στις 9 Δεκεμβρίου 1982.

Labels: 3
18
6